Predkladacia správa

Materiál pod názvom „Analýza možností a technických predpokladov ukladania dočasne voľných finančných prostriedkov štátnych podnikateľských subjektov v Slovenskej záručnej a rozvojovej banke, a. s.“ sa predkladá na základe bodu B.10 uznesenia vlády Slovenskej republiky č. 460 zo 17. júna 2009.

Slovenská záručná a rozvojová banka, a. s. napriek udelenému bankovému povoleniu na prijímanie vkladov doposiaľ nevykonáva túto bankovú činnosť, nakoľko prvoradým cieľom banky od jej začiatkov bola a je najmä podpora rozvoja malého a stredného podnikania na Slovensku formou poskytovania záruk a úverov, a to hlavne tej časti segmentu malých a stredných podnikateľov, ktorá nie je prioritnou skupinou komerčných bánk.

Predložená analýza je vypracovaná z hľadiska technickej a metodickej pripravenosti banky na prijímanie vkladov a z toho vyplývajúcej novej ekonomickej pozície banky vrátane posúdenia bankových rizík. 

Z vykonanej analýzy vyplynulo, že ukladanie dočasne voľných finančných prostriedkov štátnych podnikateľských subjektov je v podmienkach Slovenskej záručnej a rozvojovej banky, a. s. realizovateľné bez potreby zmeny právnych predpisov Slovenskej republiky. Z jednotlivých častí tejto analýzy vyplýva schopnosť zabezpečiť plnenie základných parametrov požadovaných regulátorom. Ide najmä o dosahovanie úrovne primeranosti vlastných zdrojov a miery rizika likvidity.

Materiál by mal mať pozitívny vplyv na verejné financie z dôvodu prispenia Slovenskej záručnej a rozvojovej banky, a. s. k znižovaniu nákladov na splácanie štátneho dlhu, a to prostredníctvom umiestňovania získaných primárnych zdrojov do štátnych cenných papierov v spolupráci s Agentúrou pre riadenie dlhu a likvidity.   

Materiál bol predmetom riadneho medzirezortného pripomienkového konania a predkladá sa bez rozporov.